‘Niemand verdien só ŉ lewe’Nicoleen Swart (Foto: Anja van der Merwe, Maroela Media) Die dag toe Nicoleen Swart (35) besluit het “tot hier toe en nie verder nie” en ŉ saak van aanranding teen haar vervreemde man aanhangig gemaak het, is in haar geheue ingeëts. Meer as tien jaar lank moes Nicoleen aanranding, manipulasie en emosionele mishandeling aan die hand van Jaco Swart verduur. Sy het dit telkemale oorweeg om haar goed te vat en te loop, maar kon dit nie oor haar hart kry om haar twee seuns, onderskeidelik 12 en 14 jaar oud, agter te laat nie. Skermskoot uit die kringtelevisiebeeldmateriaal (Verskaf deur AfriForum) Swart het Nicoleen op 18 November 2018 by sy motorhandelonderneming in Pretoria-Noord erg aangerand en ook met die dood gedreig. Dit is tóé dat sy besluit het “genoeg is genoeg”. Die voorval is op kringtelevisie-beeldmateriaal vasgevang en word wyd op sosiale media versprei. In die video kan jy sien hoe Swart vir Nicoleen skop, stamp en slaan. Jaco is Dinsdag in die streekhof in Pretoria-Noord skuldig bevind en gevonnis op aanklagte van aanranding met die doel om ernstig te beseer. ‘Die laaste strooi’ Nicoleen en Jaco het in 2002 ŉ verhouding aangeknoop en het in 2010 getrou. Hoewel hy nie aanvanklik tekens van geweld getoon het nie, het die eerste vuishoue in 2007 geval, vertel Nicoleen. “Die aanrandings sou af en toe gebeur. Dan vergewe jy weer en gaan aan. Dit gaan goed vir ŉ rukkie tot die volgende klap, skop of vuishou.” (Foto: Facebook) Sy vertel die geweld het in 2017 begin erger raak en sê Swart was baie aggressief en het ook gereeld gedrink. Op 18 November het Jaco haar buite sy motorhandelonderneming aangerand en in die kantoor van die onderneming probeer inlok. Daar is ook beeldmateriaal van hoe hy haar drie dae tevore in die kantoor aanrand. “Ek het met als binne my baklei om nie in die kantoor in te gaan nie, want ek het geweet as ek daar ingaan, ek nie lewend daar sou uitkom nie.” Die aanranding het ten aanskoue van die egpaar se kinders gebeur. Toe hy my vir ŉ laaste keer in die gesig skop en ek die bloed sien, het ek besluit om te vlug.” Nicoleen het met ŉ bebloede gesig by die Sinoville-polisiestasie om hulp aangeklop en ŉ saak teen Swart gemaak. Jaco is die volgende oggend in hegtenis geneem. Nicoleen het ook ŉ beskermingsbevel teen Jaco bekom, wat hy volgens haar verskeie kere verontagsaam het. Hofsaak sloer Nicoleen saam met adv. Gerrie Nel (Foto: AfriForum) Nicoleen moes langer as drie jaar gereeld haar aanrander in die hof in die oë kyk. “Elke keer wat ek hom gesien het, het my hart in my keel geklop. Ek het bedreig gevoel. Hy was te naby aan my.” Die saak is voorheen – sonder enige rede – van die rol geskrap, waarna sy en haar familie AfriForum se privaatvervolgingseenheid om hulp genader het. Adv. Gerrie Nel en sy span het vertoë aan die direkteur van openbare vervolging (DOV) gerig en aangedui dat hulle bereid is om private vervolging in te stel. Die DOV het gevolglik in Mei 2021 beveel dat Jaco summier vervolg moet word. Hy is ŉ jaar later skuldig bevind en gevonnis, nadat hy skuld op die klagtes teen hom beken het. Hy is ’n boete van R20 000 opgelê, sowel as drie jaar gevangenisstraf wat vir vyf jaar opgeskort is. Nicoleen is teleurgesteld oor wat sy as ŉ ligte vonnis beskou. Sy wens die hof het haar bewyse ernstiger oorweeg – soos die beeldmateriaal, wat as verswarende faktor ten opsigte van die vonnis gebruik kon word. Die verdedigingspan het egter die egtheid van die beeldmateriaal bevraagteken. Nicoleen kan nou gedeeltelik dié nare hoofstuk in haar lewe afsluit, maar het nie ten volle berusting noudat Jaco vry rondloop nie. “Hy moes ten minste tronkstraf kry in ruil vir wat hy van my weggeneem het.” Nicoleen en haar seuns woon tans by haar ouers in Durban en volgens die beskermingsbevel mag Jaco nie naby haar of die seuns kom nie. Nicoleen het reeds die stukke van haar lewe – met die nodige ondersteuning van haar vriende en familie – opgetel. “Na alles kan ek sterker hiervan wegloop.”